Návrh rozhodnutie Rady o podpísaní a predbežnom uplatňovaní dočasnej Dohody o hospodárskom partnerstve medzi Európskym spoločenstvom a jeho členskými štátmi na jednej strane a Ghanou na druhej strane /* KOM/2008/0440 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 10.7.2008 KOM(2008) 440 v konečnom znení Návrh ROZHODNUTIE RADY o podpísaní a predbežnom uplatňovaní dočasnej Dohody o hospodárskom partnerstve medzi Európskym spoločenstvom a jeho členskými štátmi na jednej strane a Ghanou na druhej strane (predložená Komisiou) DÔVODOVÁ SPRÁVA Pripojený návrh predstavuje právny nástroj na podpísanie a predbežné uplatňovanie dočasnej Dohody o hospodárskom partnerstve (DHP) medzi Európskym spoločenstvom a jeho členskými štátmi na jednej strane a Ghanou na druhej strane: návrh rozhodnutia Rady o podpísaní a predbežnom uplatňovaní dočasnej DHP. Ako bolo uvedené v oznámení Rade a Európskemu parlamentu z 23. októbra 2007, o dočasnej DHP sa rokovalo s Ghanou s cieľom zabrániť narušeniu obchodu medzi touto krajinou a Spoločenstvom po uplynutí platnosti obchodných ustanovení stanovených v prílohe V dohody z Cotonou a výnimky WTO, ktorá sa na ne vzťahovala, dňa 31. decembra 2007, až do uzavretia komplexnej DHP s celým regiónom západnej Afriky[1]. Po parafovaní tejto dohody 13. decembra 2007 bola Ghana pridaná na zoznam krajín využívajúcich obchodný režim DHP ustanovený nariadením Rady (ES) č. 1528/2007, ktoré bolo prijaté 20. decembra 2007. V tomto nariadení sa ustanovuje uplatňovanie obchodného režimu DHP s časovým predstihom. Po parafovaní dočasnej DHP 7. decembra 2007 bolo Pobrežie Slonoviny takisto pridané na tento zoznam. Ako na najmenej rozvinuté krajiny (LDC), tak aj na všetky ostatné krajiny západnej Afriky okrem Nigérie a Kapverd sa vzťahuje od 1. januára 2008 iniciatíva Všetko okrem zbraní (EBA), ktorá ponúka prístup na trh ES bez ciel a bez kvót v prípade všetkých produktov okrem zbraní. Kapverdy získali 1. januára 2008 status krajiny, ktorá nepatrí medzi LDC, ale predĺžila sa im o tri roky lehota, počas ktorej budú stále využívať režim EBA, ako bolo ustanovené v nariadení Rady č. 980/2005 z 27. júna 2005, ktorým sa uplatňuje systém všeobecných colných preferencií (GSP). Nigérii, ktorá nepatrí medzi LDC, sa ponúkla možnosť rokovať o dočasnej DHP rovnocennej s dohodami dojednanými s Pobrežím Slonoviny a Ghanou, ale rozhodla sa tak neurobiť. Z tohto dôvodu Nigéria podlieha bežnému režimu GSP od 1. januára 2008. Rokovania o úplnej DHP s celým regiónom západnej Afriky pokračujú v súlade s rokovacími smernicami týkajúcimi sa DHP so štátmi AKT, prijatými Radou 12. júna 2002. Dočasná DHP obsahuje ustanovenia o obchode s tovarom, uľahčení colného a obchodného styku, technických prekážkach obchodu a sanitárnych a fytosanitárnych opatreniach. Táto dohoda obsahuje aj ustanovenia o rozvojovej spolupráci, v ktorých sa stanovujú prioritné oblasti činnosti na vykonávanie DHP. Každá samostatná kapitola dohody zahŕňa osobitné oblasti spolupráce a vo vyhlásení o rozvojovej spolupráci sa ustanovuje prepojenie so stratégiou EÚ pre pomoc obchodu a pripomína sa zámer Komisie a členských štátov prispieť do fondu regionálneho rozvoja. Dohoda takisto predpokladá pokračovanie rokovaní na regionálnej úrovni o otázkach týkajúcich sa investícií, služieb a obchodu a ustanovuje, že po uzavretí úplnej regionálnej DHP ju táto regionálna DHP nahradí. Do nadobudnutia platnosti dočasnej DHP sa v dočasnej dohode DHP predpokladá predbežné uplatňovanie dohody. Komisia žiada Radu, aby - v mene Európskeho spoločenstva schválila podpísanie dočasnej DHP s Ghanou, - do nadobudnutia platnosti dočasnej DHP schválila jej predbežné uplatňovanie. Návrh ROZHODNUTIE RADY o podpísaní a predbežnom uplatňovaní dočasnej Dohody o hospodárskom partnerstve medzi Európskym spoločenstvom a jeho členskými štátmi na jednej strane a Ghanou na druhej strane RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej články 133 a 181 v spojení s prvou vetou prvého pododseku článku 300 ods. 2, so zreteľom na návrh Komisie[2], keďže: (1) Rada 12. júna 2002 poverila Komisiu začať rokovania o dohodách o hospodárskom partnerstve s krajinami AKT. (2) Rokovania o dočasnej dohode o hospodárskom partnerstve (ďalej len „dočasná DHP“) boli s Ghanou ukončené a dohoda bola parafovaná 13. decembra 2007. (3) V článku 75 dočasnej DHP sa stanovuje, že táto dohoda sa pred nadobudnutím platnosti uplatňuje predbežne. (4) Dočasná DHP by mala byť podpísaná v mene Spoločenstva a mala by sa uplatňovať predbežne s výhradou jej uzavretia k neskoršiemu dátumu, ROZHODLA TAKTO: Článok 1 Týmto sa v mene Spoločenstva s výhradou rozhodnutia Rady týkajúceho sa uzavretia danej dočasnej dohody o hospodárskom partnerstve schvaľuje podpísanie dočasnej Dohody o hospodárskom partnerstve medzi Ghanou a Európskym spoločenstvom a jeho členskými štátmi. Text dohody je pripojený k tomuto rozhodnutiu. Článok 2 Týmto sa predseda Rady poveruje určiť osobu(-y) splnomocnenú(-é) na podpis dohody v mene Európskeho spoločenstva s výhradou jej uzavretia. Článok 3 Ako sa stanovuje v článku 75 tejto dohody, dohoda sa uplatňuje predbežne do ukončenia postupu potrebného na jej uzavretie. Komisia uverejní oznámenie s informáciami o dátume začatia predbežného uplatňovania. V Bruseli […] Za Radu predseda […] LEGISLATÍVNY FINANČNÝ VÝKAZ PRE NÁVRHY, KTORÉ MAJÚ ROZPOČTOVÝ VPLYV LEN NA STRANU PRÍJMOV 1. NÁZOV NÁVRHU: ROZHODNUTIE RADY o podpísaní a predbežnom uplatňovaní dočasnej Dohody o hospodárskom partnerstve medzi Európskym spoločenstvom a jeho členskými štátmi na jednej strane a Ghanou na druhej strane. 2. ROZPOČTOVÉ POLOŽKY: Kapitola a článok: 12/120 Suma zahrnutá do rozpočtu na príslušný rok: 16 431 900 000 (Rozpočet 2008) 3. FINANČNÝ VPLYV ( Návrh nemá finančný vplyv ( Návrh nemá finančný vplyv na výdavky, ale má finančný vplyv na príjmy, a to s týmto účinkom: 4. OPATRENIA PROTI PODVODOM Na ochranu finančných záujmov Spoločenstiev proti podvodom a iným nezrovnalostiam môže Komisia vykonať kontroly a inšpekcie na mieste v súlade s článkom 21 dočasnej dohody o hospodárskom partnerstve. V prípade potreby Európsky úrad pre boj proti podvodom (OLAF) uskutoční prešetrovania podľa nariadenia Európskeho parlamentu a Rady (ES) č. 1073/1999. Komisia bude pravidelne uskutočňovať kontroly na základe dokumentov a kontroly na mieste. 5. ĎALŠIE POZNÁMKY Prijatím nariadenia Rady 1528/2007 boli odstránené všetky zostávajúce clá na produkty s pôvodom v tých regiónoch alebo štátoch AKT, ktoré ukončili rokovania o dohodách o hospodárskom partnerstve alebo dohodách obsahujúcich obchodné opatrenia, ktoré sú v súlade s požiadavkami WTO. Preto tento návrh nemá žiadny dodatočný finančný vplyv. [1] Krajiny tohto regiónu sú Benin, Burkina Faso, Pobrežie Slonoviny, Guinea-Bissau, Mali, Niger, Senegal, Togo, Kapverdy, Gambia, Ghana, Guinea, Libéria, Nigéria, Sierra Leone a Mauritánia. [2] Ú. v. EÚ C […], […], s. […].